ਸਵਾਲ – ਬਹੁਤ ਨਾਮੀ ਗੈਂਗਸਟਰ ਸੰਤ ਜਰਨੈਲ ਸਿੰਘ ਜੀ ਨੂੰ ਆਪਣਾ ਪ੍ਰੇਰਣਾ ਸਰੋਤ ਦੱਸਦੇ ਹਨ, ਇਸ ਪਿੱਛੇ ਕੀ ਕਾਰਣ ਹੈ ?
ਜਵਾਬ – ਜਿਹੜਾ ਬੰਦਾ ਸ਼ਸਤਰ ਦੇ ਰਸਤੇ ਦੇ ਉੱਤੇ ਚੱਲਦਾ ਹੈ ਉਹ ਕੁਦਰਤੀ ਤੌਰ ’ਤੇ ਪੰਜਾਬ ਦੇ ਵਿੱਚ ਜਿੰਨੇ ਵੀ ਹਥਿਆਬੰਦ ਸੰਘਰਸ਼ ਦੇ ਵੱਡੇ ਬਿੰਬ ਹਨ ਉਹਨਾਂ ਨੂੰ ਆਪਣਾ ਪ੍ਰੇਰਣਾਸ੍ਰੋਤ ਮੰਨਦਾ ਹੀ ਹੁੰਦਾ ਹੈ । ਪਰ ਸੰਤਾਂ ਦਾ ਇਕੱਲਾ ਇੱਕ ਪੱਖ ਕਿ ਉਹਨਾ ਨੇ ਇੱਕ ਲੜਾਈ ਲੜੀ ਹੈ ਇੱਕ ਸੂਰਬੀਰ ਦੇ ਤੌਰ ’ਤੇ, ਇਕੱਲਾ ਉਸੇ ਤੱਕ ਮਹਿਦੂਦ ਰਹਿਣ ਨੂੰ ਅਸੀਂ ਇਹ ਨਹੀਂ ਮੰਨ ਸਕਦੇ ਕਿ ਗੈਂਗਸਟਰਾਂ ਨੇ ਸੰਤਾਂ ਦੀ ਸ਼ਖਸੀਅਤ ਤੋਂ ਪ੍ਰੇਰਣਾ ਲਈ ਹੈ।

ਸੰਤਾਂ ਦੀ ਸਖਸ਼ੀਅਤ ਵਿੱਚ ਸੰਤਾਈ ਭਾਵ ਸੁਰਤਿ ਦੀ ਉੱਚਤਾ ਦਾ ਪੱਖ ਮੋਹਰੀ ਤੇ ਜਿਆਦਾ ਵੱਡਾ ਸੀ ਇਸ ਕਰਕੇ ਸੰਤਾਂ ਦੀ ਜੰਗ ਸਤਿ, ਸੰਤੋਖ ਤੇ ਵਿਚਾਰ ਦੇ ਆਸਰੇ ਸੁਤੰਤਰਤਾ, ਨਿਆਰਾਪਨ, ਸਵੈ ਤੇ ਨਿਤਾਣੇ ਦੀ ਰੱਖਿਆ ਅਤੇ ਜਰਵਾਣੇ ਦੀ ਭੱਖਿਆ ਦਾ ਸੰਘਰਸ਼ ਸੀ। ਦੁਨਿਆਵੀ ਜੰਗ ਦੇ ਨਾਲ ਨਾਲ ਸੰਤ ਜੀ ਆਪਣੀ ਸੁਰਤਿ-ਮਤ-ਮਨ-ਬੁੱਧ ਘੜਣਨ ਦੀ ਅੰਦਰੂਨੀ ਜੰਗ ਵੀ ਲੜ ਰਹੇ ਸਨ। ਸਿੱਖ ਸ਼ਹੀਦਾਂ ਨੇ ਜੋ ਸੂਰਬੀਰਤਾ ਦੇ ਵੱਡੇ ਕਾਰਨਾਮੇ ਕੀਤੇ ਹੁੰਦੇ ਹਨ ਉਹਦੇ ਤੋਂ ਪਹਿਲਾਂ ਉਹਨਾਂ ਨੇ ਕਿਸ ਤਰ੍ਹਾਂ ਦਾ ਜੀਵਨ ਜੀਵਿਆ, ਉਹਦੇ ਜੀਵਨ ਦੇ ਆਦਰਸ਼, ਤਜ਼ਰਬੇ, ਜ਼ਿੰਦਗੀ ਕਿਸ ਤਰ੍ਹਾਂ ਦੀ ਸੀ, ਉਹ ਵੀ ਓਨੀ ਹੀ ਮਹੱਤਵਪੂਰਨ ਹੁੰਦੀ ਹੈ।

ਮੈਂ ਜਿੰਨੇ ਇਸ ਵਰਤਾਰੇ ਨਾਲ ਜੁੜੇ ਨੌਜਵਾਨ ਹਨ ਉਹਨਾਂ ਦੀਆਂ ਜ਼ਿੰਦਗੀਆਂ ਬਾਰੇ ਤਾਂ ਨਹੀਂ ਜਾਣਦਾ ਪਰ ਮੈਂ ਇਹ ਜਰੂਰ ਕਹਿਣਾ ਚਾਹੁੰਦਾ ਹਾਂ ਕਿ ਸੰਤਾਂ ਤੋਂ ਅਸਲ ਦੇ ਵਿੱਚ ਪ੍ਰੇਰਣਾ ਲੈਣ ਵਾਲਾ ਮਨੁੱਖ ਉਹੀ ਹੋਵੇਗਾ ਜਿਸ ਦੀ ਸਮੁੱਚੀ ਤਰਜ-ਏ-ਜਿੰਦਗੀ ਵੀ ਬਦਲੇਗੀ । ਜੇ ਤੁਹਾਡੀ ਆਪਣੀ ਜ਼ਿੰਦਗੀ ਹੀ ਗੁਰਮਤਿ ਅਨੁਸਾਰ ਨਹੀਂ ਚੱਲ ਰਹੀ ਤਾਂ ਮੇਰੇ ਖਿਆਲ ਦੇ ਵਿੱਚ ਅਸੀਂ ਇਹ ਕਹਿ ਨਹੀਂ ਸਕਦੇ ਕਿ ਉਨ੍ਹਾਂ ਨੇ ਸੰਤਾਂ ਤੋਂ ਪ੍ਰੇਰਣਾ ਲਈ ਹੈ।